b'\n_START_ARTICLE_\nHonningfelle\n_START_PARAGRAPH_\nHonningfelle (engelsk honey trap) er betegnelsen p\xc3\xa5 det \xc3\xa5 bruke forf\xc3\xb8relse til \xc3\xa5 lokke en person inn i en form for felle, s\xc3\xa6rlig i forbindelse med spionasje utf\xc3\xb8rt av fremmede makter. Et velkjent opplegg er at en person som har tilgang til sensitive opplysninger, blir lokket av en agent inn i et f\xc3\xb8lelsesmessig forhold eller helst en kompromitterende situasjon, og deretter blir presset til \xc3\xa5 utlevere slike opplysninger, alternativt benytte sine politiske kontakter til fordel for andre land. Hemmelige agenter som inng\xc3\xa5r intime forhold til utvalgte personer kan brukes til b\xc3\xa5de \xc3\xa5 hente inn informasjon og \xc3\xa5 forme holdninger og meninger hos personene og dermed p\xc3\xa5virke politiske beslutninger. _NEWLINE_\xc2\xabHonningfeller\xc2\xbb kan i flere tilfeller benyttes til \xc3\xa5 samle inn kompromitterende informasjon, gjerne kalt kompromat.\n_START_SECTION_\nEksempler\n_START_PARAGRAPH_\nMens noen etterretningstjenester gir spesialagenter oppl\xc3\xa6ring i bruk av sex som et \xc2\xabkampmiddel\xc2\xbb i feltarbeidet, skal for eksempel CIA i USA normalt ikke tillate slike forbindelser blant sine operative agenter i dag. Isteden er det vanlig \xc3\xa5 bruke profesjonelle sex-arbeidere eller verve tiltrekkende sivilpersoner fra forskjellige fagfelt og i passende roller som p\xc3\xa5virkningsagenter og spioner som kan utnytte intime forhold med fienden. Honningfeller med p\xc3\xa5f\xc3\xb8lgende utpressing skal v\xc3\xa6re s\xc3\xa6rlig vanlig i russisk etterretningsvirksomhet._NEWLINE_Det er p\xc3\xa5st\xc3\xa5tt at Werna Gerhardsen, kona til statsministeren Einar Gerhardsen, skal ha g\xc3\xa5tt i en honningfelle under et bes\xc3\xb8k i Jerevan i Armenia i1954, og at dette senere ble benyttet av KGB, etterretningstjenesten i Sovjetunionen, til \xc3\xa5 p\xc3\xa5virke norske mynidgheter._NEWLINE_En variant er at et reelt kj\xc3\xa6rlighetsforhold senere blir utnyttet ved at en eller begge partene i forholdet blir presset. Det mest kjente eksemplet fra norsk historie er Gunvor Galtung Haavik, som ble Norges mest kjente spion etter \xc3\xa5 ha innledet et forhold til en russisk krigsfange. Hun var blant annet sekret\xc3\xa6r ved den norske ambassaden i Moskva, og hadde kontakt med russiske f\xc3\xb8ringsoffiserer i 22 \xc3\xa5r, fram til hun ble arrestert av norsk sikkerhetspoliti i januar 1977._NEWLINE_Et annet kjent tilfelle er den israelske atomteknikeren og fredsaktivisten Mordechai Vanunu som i 1986 avsl\xc3\xb8rte atomplaner for en avis i London, men som ble narret av en kvinnelig israelsk agent til \xc3\xa5 dra til Roma, der han ble kidnappet av Mossad og f\xc3\xb8rt tilbake til Israel, hvor han ble stilt for retten for forr\xc3\xa6deri og spionasje, og d\xc3\xb8mt til 18 \xc3\xa5rs fengsel.\n_START_SECTION_\nSexpionage og Romeo-Agent\n_START_PARAGRAPH_\nSpion-operasjoner der en bruker sex for \xc3\xa5 skaffe opplysninger eller f\xc3\xa5 utf\xc3\xb8rt tjenester, kan p\xc3\xa5 engelsk omtales som sexpionage. En mannlig \xc2\xabsex-spion\xc2\xbb kan kalles raven (\xc2\xabravn\xc2\xbb), en tilsvarende kvinnelig swallow (\xc2\xabsvale\xc2\xbb). _NEWLINE_Etterretningsagenter i Stasi, det \xc3\xb8sttyske hemmelige politiet, som utnyttet \xc2\xaberotisk kapital\xc2\xbb og sjarm i spionarbeidet, har blitt kalt Romeo-Agent og Venus-Agent p\xc3\xa5 tysk. Slike agenter skal ha operert under falsk identitet i Vest-Tyskland, der de brukte romantikk, fl\xc3\xb8rting, forelskelse og sex for f\xc3\xa5 makt over personer i viktige stillinger.\n_START_SECTION_\nI popul\xc3\xa6rkultur\n_START_PARAGRAPH_\nI popul\xc3\xa6rkultur er honningfelle velkjent fra blant annet b\xc3\xb8kene og filmene om James Bond og ikke minst en episode i den amerikanske TV-serien Seinfeld hvor George Costanza ender opp fastlenket til en hotellseng, ranet av en vakker og forf\xc3\xb8rerisk kvinne som skuffet utbryter: \xc2\xabJeg kastet bort hele morgen med deg for kun \xc3\xa5tte dollar?\xc2\xbb'